La portaveu parlamentària del PSC, Eva Granados, ha criticat que el president de la Generalitat, Carles Puigdemont, i el vicepresident, Oriol Junqueras, viatgin aquest dimarts a Madrid per acompanyar el diputat al Congrés Francesc Homs en la votació del seu suplicatori. La socialista ha mostrat la seva sorpresa perquè el dia en que hi ha reunió de Govern els dos hagin pogut viatjar a mig matí i, en concret, ha lamentat que Puigdemont "dediqui el temps de la seva agenda, que hauria de ser per vetllar pels interessos dels catalans, en fer reunions a Madrid per recolzar companys de partit". Ha apuntat que "estaria millor reunint-se" amb les elèctriques per arribar als convenis que reclamava la setmana passada. Granados s'ha mostrat en contra de la judicialització de la política però ha afeigt que cadascú "ha de ser conseqüent amb els seus actes". Per això, ha dit que el Govern sabia que amb el 9-N s'estaven "saltant la llei". Ha dit que el grup socialista votarà a favor del suplicatori al Congrés i que així esperen "que Homs es pugui defensar als tribunals".  Reclama "coherència" a Govern i CUP amb els pressupostos La portaveu s'ha referit també als pressupostos i ha reclamat tant al Govern com a la CUP "coherència" davant del fet que reclamin la necessitat d'uns pressupostos socials i que finalment els comptes ho reflecteixin. Així, la diputada ha preguntat quins pressupostos volen per Catalunya, si bé uns "només fixats en la independència i no tenen en compte les prioritats dels catalans" o si bé s'aposta per uns pressupostos que acceptin les propostes dels grups d'esquerres. Per a Granados, aquesta serà la "prova del cotó" de quin Govern hi ha a Catalunya.   S'ha dirigit especialment a la CUP per saber "si manté la coherència d'anar a una manifestació i reclamar uns pressupostos socials i després votar un que només mirin per la independència i el rupturisme". "On està la coherència de JxSí que diu que vol uns pressupostos socials i a la pràctica no els presenta i la de la CUP que diu que vol uns pressupostos socials i a la pràctica arriba a un acord amb JxSí", s'ha preguntat.  Per últim, ha assegurat que si l'oferta de diàleg de Junqueras a la vicepresidenta del govern espanyol, Soraya Sáenz de Santamaría, és "sincera" podran comptar amb el PSC. Ha dit però que fins ara el Govern ha estat "desobeint" i "tensant la corda" amb l'executiu central.

Summary: El PSC critica que Puigdemont vagi a Madrid a recolzar Homs en comptes de "vetllar pels interessos dels catalans"


Gonzalo Boye, advocat de Carles Puigdemont, creu que el TJUE "ho deixa molt clar" i que el Suprem "ja està trigant" a posar en llibertat a Oriol Junqueras. "És una lliçó de dret descomunal", ha afirmat en declaracions a RAC1 sobre la decisió de Luxemburg, que avala la immunitat del líder republicà i obre el camí a Puigdemont i Comín per poder exercir com a eurodiputats. "Fa molt de temps que estic esperant per poder-ho dir: hem guanyat", ha assegurat Boye amb relació als impediments de l'estat espanyol perquè Junqueras, Puigdemont i Comín siguin europarlamentaris. "Jo crec que el judici és nul", ha conclòs. El lletrat també s'ha mostrat convençut que "el proper pas" és que l'Eurocambra els notifiqui quin dia poden recollir les acreditacions i entregar l'acta d'incompatibilitats". De fet, ha assegurat que aquest mateix dijous ha estat en contacte amb el president del Parlament Europeu, David Sassoli. Segons Boye, l'italià "haurà d'adoptar les mesures adequades perquè puguin assumir el càrrec" i creu que entre aquest dijous i divendres "hi ha temps suficient per fer els tràmits". D'altra banda, Boye també ha indicat que la immunitat de Puigdemont i Comín inclou "tant l'estat d'origen com el territori de la UE". En aquest sentit, ha explicat que si volguessin podrien anar a viure a la Catalunya Nord "sense problema". Amb tot, ha matisat, "és una decisió que han de prendre ells". Tanmateix, encara està en vigor l'euroordre. Sobre aquest fet, l'advocat ha remarcat que la resolució del TJUE "és clara" i el que ha de fer ara el magistrat Pablo Llarena és "retirar l'euroordre per tercera vegada".

Summary: Boye creu que la decisió del TJUE sobre Junqueras "és una lliçó de dret descomunal" a l'Estat


L'Ajuntament de Barcelona ha acusat aquest dimecres el líder del PPC al consistori, Alberto Fernández Díaz, "d'atiar l'odi" i de voler tornar a l'època de les "creuades" quan demana que es prioritzi l'acollida dels refugiats cristians. En roda de premsa, la tinenta d'alcaldia de Drets Socials, Laia Ortiz, ha considerat aquestes declaracions "una ofensa directa als drets humans més fonamentals". "Jo no sé si estava imbuït d'un esperit especial de Setmana Santa particular del senyor Fernández Díaz o què se li va poder passar pel cap, però és una barbaritat i una aberració", ha opinat. Tant Ortiz com l'alcaldessa de Barcelona, Ada Colau, en aquest cas via Twitter, han demanat al popular que rectifiqui. "El que demana Alberto Fernández Díaz és discriminatori i vulnera els drets humans. Confio que reflexioni i rectifiqui, perquè és molt greu", ha opinat Colau a través de les xarxes socials sobre les declaracions del líder del PPC. En la mateixa línia, Laia Ortiz li ha recordat que a més de tot això és una "il·legalitat" perquè no es pot discriminar per motiu de religió. Al seu parer, Fernández Díaz  "vol tornar a l'època de les creuades o de l'edat mitjana. Ortiz ha demanat al PPC que desautoritzi el seu regidor, perquè si no ho fa, ha dit, serà "còmplice" d'aquesta "aberració".  Ha insistit que l'Ajuntament de Barcelona vol acollir més i millor, i ha remarcat que el "màxim enemic" per poder-ho fer, precisament, és el govern del PP.

Summary: L'Ajuntament de Barcelona acusa Fernández Díaz "d'atiar l'odi" i de voler tornar a l'època de les "creuades"


Esquerra Republicana no té encara clar com és possible encaixar totes les peces per tancar un “acord global” amb JxCat. El portaveu dels republicans, Sergi Sabrià, ha reconegut aquest dilluns que “alguna dificultat té” combinar la necessitat de confeccionar “un Govern efectiu”, una fórmula per “reconèixer la legitimitat de Carles Puigdemont”, pactar la composició de l’executiu i establir un “pla de legislatura” que doti de contingut el mandat. “En una situació normal, un guanya, es fa la investidura i s’elegeix el president. És obvi que aquesta no és la situació d’avui. La cosa té més dificultats, i fa que busquem fórmules diferents a les que tindríem sobre la taula en una situació normal. I si a més no tenim prou amb la investidura, s’ha d’incloure pla de Govern efectiu i el pla de legislatura”, ha sentenciat el portaveu.  I és que per a ERC, el més importat és “aconseguir un acord global”, i això fa que encara a hores d’ara vegi complicacions en encaixar totes les peces. “Tenir un president i no tenir un pla de Govern en cap cas ens funciona. Tampoc no tenir un acord de Govern però sí un acord per la legitimitat. El que convé és un pacte global. Els posicionaments parcials els respectem, però no sumen res”, ha sentenciat Sergi Sabrià en la roda de premsa posterior a la reunió de la direcció del partit.  Amb tot, el republicà insisteix que la seva formació “no renunciarà a cap de els peces”. És per això que avala el que el president d’ERC, Oriol Junqueras, ha dit en una entrevista per escrit a Telecinco, on ha considerat que l’Estat mai acceptarà una presidència “efectiva” de Carles Puigdemont i que això és “un problema”. “No ens trobem en una situació normal. Té tota la lògica la resposta que dona Junqueras, i per això treballem per poder encaixar un acord global”, ha dit Sabrià. Per últim, preguntat per si ERC donarà suport des de la Mesa del Parlament a la tramitació de la reforma de la llei de Presidència presentada per JxCat en solitari i per si els republicans estan o no d’acord amb el seu contingut, el portaveu ha preferit evitar posicionar-se i no ha garantit prendre partit en cap sentit. “La llei i el que passi amb ella hauria d’estar dins d’aquest acord global. Si busquem un debat d’investidura efectiu i un reconeixement de la legitimitat de Puigdemont, inclourem el que sigui dins l’acord global”, s’ha limitat a dir Sabrià.

Summary: Esquerra reconeix que encara veu “dificultats” per combinar una investidura “efectiva” i el paper de Puigdemont


Jaume Alonso Cuevillas, advocat de Carles Puigdemont, no descarta que el president pugui acabar a la presó tot i que considera que acusar-lo de rebel·lió és un "disbarat absolut". En declaracions a Rac 1, ha argumentat que aquest delicte, tal i com està configurat en el codi penal, exigeix un "alçament públic i violent". En preguntar-li per l'escenari de la presó provisional, ha reconegut que com a professor universitari diria que això no passarà mai, però com a advocat i ciutadà ha reconegut que no pot fer pronòstics. En tot cas, ha apuntat que encara manté un "bri d'esperança" que els magistrats "tindran prou vergonya" com per no acceptar aquesta petició del fiscal general de l'Estat. Així mateix, ha recordat que l'Estatut estableix que ha de ser el TSJC qui jutgi els presumptes delictes que pugui cometre el Govern si aquests han tingut lloc a Catalunya, i no el Tribunal Suprem. Presentar la querella davant d'aquesta instància seria, ha dit, una "doble perversió".

Summary: L'advocat de Puigdemont no descarta que vagi a la presó tot i que creu que acusar-lo de rebel·lió és un "disbarat absolut"


L'expresident del govern espanyol socialista José Luís Rodríguez Zapatero ha afirmat que el fet que la investidura de Pedro Sánchez depengui de l'abstenció d'ERC "és la voluntat dels ciutadans". En una entrevista a 'Antena 3' aquest divendres al matí, Zapatero ha defensat que el diàleg és "l'únic camí" si es vol acabar amb l'experiència "molt negativa" dels últims anys a Catalunya. "Això ho sap la majoria de gent sensata d'aquest país", ha remarcat, i ha criticat que "aquells que van parlar català en la intimitat ara diuen que amb els representants d'una part de la ciutadania de Catalunya no es pot parlar de res". En aquest sentit, Zapatero ha opinat que Sánchez hauria d'agafar el telèfon a Quim Torra un cop avancin les negociacions amb els republicans.  Zapatero ha destacat que quan es dialoga "cadascú pot parlar del que vulgui" però això no vol dir que l'interlocutor les accepti. Tanmateix, ha dit que caldrà "intentar buscar els punts de trobada" i en algun cas "fer reformes" o "posar una mica de creativitat". "Sempre en política existeix un espai", ha dit. Tot i això, preguntat pels indults als líders independentistes condemnats per sedició pel Tribunal Suprem, Zapatero ha defensat que és un tema que "no hauria d'estar a la taula de diàleg" perquè "no ajudarà" a avançar cap a un acord. També ha rebutjat que calgui la figura d'un relator.  Sobre el paper de Torra, Zapatero ha remarcat que "és el president" de la Generalitat i per molt que li sembli "un factor molt negatiu" caldrà una interlocució amb ell que s'haurà de produir "com a conseqüència de les converses entre ERC i el PSOE".  Zapatero s'ha mostrat partidari del pacte de govern entre PSOE i Unides Podem i ha afirmat que és l'únic camí "realista" per tenir un govern i abordar els problemes socials i territorials.

Summary: Zapatero sosté que el fet que la investidura depengui d'ERC "és la voluntat dels ciutadans" i defensa el diàleg


Els joves diuen que els han retingut gairebé dues hores i que no han permès que un noi es fes una prova del sucre ACN La Jonquera.-Alguns dels identificats pels Mossos a la Jonquera (Alt Empordà) estudiaran denunciar els fets per "negligències" en l'actuació. Els joves afirmen que agents de la BRIMO els han "retingut" durant prop de dues hores "sense motiu". Segons diuen, han arribat a la població una hora després de la convocatòria del tall –que no s'ha arribat a produir- per "curiositat" i que només per això se'ls ha identificat i els han requisat material. Entre ell, telèfons, una genolleres i diners en efectiu que, diuen, eren per una campanya de transport escolar. També han denunciat que els agents no han permès a un noi amb símptomes d'hipoglucèmia fer-se la prova de sucre i que els han interrogat sobre la seva possible participació en mobilitzacions a Barcelona. El tall de l'AP-7 convocat a la Jonquera aquest matí i que no s'ha arribat a produir ha acabat amb diverses identificacions dels Mossos d'Esquadra. Alguns dels joves identificats han anunciat, però, que estudiaran denunciar els fets perquè consideren que hi ha hagut nombroses "negligències" en l'actuació.  Entre elles, que després de les identificacions no els han lliurat cap document on s'acrediti l'actuació ni el material que els han comissat, entre el qual hi ha els telèfons mòbils, objectes "d'esport" i diners en efectiu que, segons diuen, era per a una campanya de transport escolar a la comarca. "Ens han dit que han obert diligències informatives al jutjat de Figueres sense explicar-nos perquè ens el requisaven", han explicat.  Un dels nois, Lluc Huguet, ha dit també que les identificacions que els han fet han durat pràcticament dues hores i que han posat traves a un jove amb símptomes d'hipoglucèmia (una baixada de sucre) fer-se la prova del sucre. "També li han posat impediments per menjar i per anar al bany", ha detallat Huguet. "I tot això quan es tracta d'una identificació, si fos una detenció, ho entendríem, però no ho era", ha dit.  Participació a les manifestacions de Barcelona  En aquest sentit, ha remarcat que han vingut a la Jonquera per "curiositat" gairebé una hora després de la convocatòria del tall. "Anàvem a passar el dia a Figueres però hem decidit acostar-nos a veure com anava tot plegat i esmorzar", ha dit. Però no han arribat a fer-ho. Quan han arribat a l'aparcament on hi havia fins a disset furgonetes de la BRIMO i agents de la Guàrdia Civil, un grup d'efectius dels Mossos se'ls han apropat i els han identificat.  "Han decidit que érem joves que complíem el perfil que a ells els interessava. Suposem que es tracta, una vegada més, d'un cas de criminalització del jovent", ha afegit.  A més, Huguet ha explicat que els agents estaven "obsessionats" en saber si havien participat en manifestacions a Barcelona.

Summary: Alguns dels identificats pels Mossos a la Jonquera estudiaran denunciar els fets per "negligències" en l'actuació


El president de la Generalitat Valenciana Ximo Puig ha assenyalat aquest dilluns que desitja "una normalització" de la situació política a Catalunya, tot remarcant que per al País Valencià el que passi "no és intranscendent" perquè hi ha molts vincles comercials, polítics i culturals. A preguntes dels mitjans sobre la investidura al Parlament i la situació de Carles Puigdemont, Puig ha dit que existeix un "cansament ambiental" respecte a aquesta qüestió, que ha definit com "el dia de la marmota permanent". El president valencià ha afegit que creu "evident que no és pot governar a distància" i que cal "buscar una solució política d'estabilitat a mig termini i és evident que tothom ha de fer un esforç".  El cap del Consell ha dit que el País Valencià té "un recorregut i un camí propi que estem transitant amb tota la voluntat i tota la fermesa" però que li agradaria un desbloqueig a Catalunya amb "un tractament de caràcter jurídic però que es comenci a obrir també l'espai polític, que sembla parapetat amb una fronterització que fa impossible cap comunicació mínima per buscar una solució".  Ximo Puig ha afegit que no volia ser "equidistant ni des de la justícia ni des de la política" i ha assenyalat que "la política està per solucionar problemes i la via de solució dels problemes ha de ser el diàleg".

Summary: Ximo Puig assenyala que no es pot governar a distància i que tothom ha de fer un esforç per a una solució a mig termini


Esquerra Republicana mantindrà contactes aquest cap de setmana amb la resta de formacions independentistes del Parlament amb la intenció d'analitzar l'escenari generat amb la darrera decisió del Tribunal Suprem sobre el president de la Generalitat, Quim Torra, i la seva inhabilitació com a diputat. Així ho asseguren a l'ACN fonts republicanes, que pretenen amb aquestes converses intentar establir una estratègia conjunta davant els nous requeriments de la JEC, la JEP i el Suprem perquè Torra perdi l'escó de diputat. L'escenari, però, no és aliè ni a la circumstància que el Suprem encara ha de decidir sobre el fons de la desobediència que podria portar a Torra a la condemna en ferm i la inhabilitació, ni tampoc a les pressions que el president del Parlament, Roger Torrent, està rebent de la Junta Electoral i algunes formacions perquè Torra perdi l'escó.

Summary: ERC mantindrà contactes amb JxCat i la CUP per analitzar l'escenari després de l'última decisió del Suprem sobre Torra


Rècord històric d'acreditacions al Parlament: més d'un miler de periodistes i professionals dels mitjans de comunicació seguiran aquest dimarts la sessió plenària, que arrenca aquesta tarda. El departament de comunicació de la cambra catalana ha tramitat 938 acreditacions expresses –redactors, gràfics, càmeres i personal tècnic-, de les quals 358 són de mitjans internacionals. A aquestes xifra se sumen els periodistes que ja consten com a acreditats al Parlament per assolir així el més d'un miler de professionals de comunicació acreditats per aquesta sessió plenària. La xifra supera amb escreix altres cites parlamentàries en què la premsa estatal i internacional ha desembarcat al Parlament per explicar per exemple la votació de la proposta de resolució del 9-N del 2015 i el primer debat d'investidura d'Artur Mas; o el debat per la ILP sobre la prohibició de les corrides de toros. Llavors van ser uns 300 els professionals que es van afegir als periodistes habituals. Entre els mitjans internacionals acreditats n'hi ha d'arreu del món. Des de mitjans europeus provinents d'Itàlia, Alemanya, França, Bèlgica, Amsterdam, Regne Unit o Portugal, a d'altres dels Estats Units, Austràlia, Mèxic, Japó, Colòmbia, Brasil, Argentina i Xile, entre d'altres.  Alguns exemples són l'ABC d'Austràlia i Estats Units; l'Agència Notimex mexicana, l'Agència Telam argentina, l'Agenzia Vista TV italiana; Aljazeera dels Balcans, Qatar i UK; l'agència turca Anadolu, la japonesa Asahi Shimbun; Babel Films de Canadà; BNR Nieuwsradio d'Amsterdam; el diari argentí 'Clarín', el diari 'Sagat' noruec; 'El Sol' portugés; l'Irish Times irlandès; 'Le Soir' belga; Nova Tv de Croàcia; la cadena russa NTV, l'SBS News d'Austràlia, el 'Washington Post', 'L'Independant', 'Le Monde', 'Le Figaro', 'Der Spiegel' o la Televisió Latvia de Lituània, entre d'altres.

Summary: Rècord d'acreditacions al Parlament amb més d'un miler de periodistes


L'aeroport del Prat ha adjudicat a l'empresa Sagita SA/Multiservicios Aeroportuarios S.A.  l'assistència a persones amb mobilitat reduïda per un import de 46.690.000 euros. La llicència té una durada de quatre anys però es pot prorrogar any a any per mutu acord de les parts fins a un màxim de dos. Aquest servei, que és gratuït, va atendre més de 162.000 passatgers l'any 2016 a Barcelona. L'aeroport de Reus, que juntament amb el del Prat s'agrupa al lot 2 dels 7 que integren els 20 aeroports de la xarxa beneficiats per aquest nou concurs, rebrà el mateix import per prestar aquest servei destinat a passatgers amb necessitats especials.  El nou concurs ha inclòs algunes noves especificacions, de forma que les empreses adjudicatàries hauran de complir requisits molt precisos pel que fa a l’assistència, els mitjans tècnics i humans necessaris, els temps de resposta, la formació del personal o l’atenció i tracte perquè el passatger amb problemes de mobilitat sigui atès de forma adequada. Així mateix, Aena portarà a terme un seguiment detallat de l’actuació.  Aquest servei es presta de forma gratuïta a tots els aeroports amb vols comercials de la xarxa d’Aena i garanteix, d’acord amb el Reglament 1107/2006 de la Unió Europea, que totes les persones puguin gaudir del transport aeri independentment de la seva discapacitat o problema de mobilitat i en igualtat de condicions amb la resta de passatgers.

Summary: L'aeroport del Prat adjudica l'assistència a persones amb mobilitat reduïda per 46,6 MEUR


El CoNCA  premia l'enginy creatiu de la companyia en els àmbits del circ i de les arts de carrer ACN Barcelona.-Marcel Escolano, de Los Galindos, ha assegurat aquest dilluns que rebre el Premi Nacional de Cultura és un "reconeixement pel món del circ". En declaracions a l'ACN, ha apuntat que "el premi representa quelcom més que el Marcel Escolano i la Bet Garrell", membres de la companyia, "representa que al nostre costat sempre hem estat envoltats de gent". El CoNCA els ha atorgat el premi "pel seu enginy creatiu en els àmbits del circ i de les arts de carrer, fruit d'una constant voluntat de recerca i ànim de risc en l'expressió escènica circense". També han recalcat que el fet que hagin "desenvolupat un llenguatge singular i proper a tots els públics que s'ha vist enriquit al llarg dels anys amb la col·laboració de grans professionals com Rogelio Rivel, Joan Armengol o Jean Palacy". Escolano ha dit que rebre el premi representa un reconeixement per la companyia i ho encaixen "amb agraïment, satisfacció i convenciment que han de seguir" fent el que fan. L'artista ha indicat que aquest "és un projecte de família, de col·lectiu, que neix ara fa 25 anys". Al mateix temps ha agraït a tots els que han confiat en ells des que van iniciar el seu camí. "Són 25 anys portant el circ al carrer i participant de projectes col·lectius, és molta tasca i molt d'amor que no ens pertany només a nosaltres, és compartit", ha apuntat.   Preguntat per si el guardó a Los Galindos és un reconeixement al circ, ha replicat afirmativament i"més des que els premis Nacionals no estan sectorialitzats. "El circ s'ho mereix perquè representa molt gent que des de fa molts anys estem perseverant i els ajuts i suports i comprensió van arribant poc a poc".  Escolano ha explicat que aproximadament un 80% de la dotació econòmica del premi anirà destinada a idear "un projecte d'intervenció artística al territori", que serà dialogat amb les administracions municipal i nacional i el sector del circ. Escolano ha assenyalat que això podria esdevenir una programació itinerant.

Summary: Los Galindos: "Rebre el Premi Nacional de Cultura és un reconeixement pel circ"


Figueres ha reforçat les mesures de seguretat per evitar que, en cas d'aiguat, torni a haver-hi un esvoranc a la Rambla. Fa just un any, la pluja va omplir d'aigua la riera que passa per sota de la Rambla i a la part baixa es va originar un remolí que va descalçar un mur i va fer cedir el terra. "Va ser per un cúmul de factors, hem fet tot el que calia i no hauria de tornar a passar", ha afirmat l'alcaldessa Marta Felip. Així, han "amorosit" la base del monument a Narcís Monturiol perquè l'aigua no impacti i han refet el mur que amb el temps s'havia anat fent malbé per culpa de les arrels d'uns arbres. Tot plegat ha costat un milió d'euros i Felip ha criticat que l'Estat no hi ha aportat res.  Fa just un any, la nit de dissabte a diumenge va caure un xàfec quasi sense precedents a Figueres. La ciutat va registrar 240 litres/metre quadrat d'aigua i això va provocar el creixement del cabal de rius i rieres. Una de les conseqüències més nefastes d'aquell episodi de pluges va ser l'esvoranc a la part baixa de la Rambla de Figueres. De matinada, va cedir el terra i la riera va engolir 40 metres quadrats de carrer. L'arquitecte municipal de Figueres, Joan Falgueras, ha recordat que les causes de l'esvoranc són múltiples. Hi va influir la crescuda desmesurada del cabal de la riera Galligans però, en aquest punt, es va originar un remolí perquè l'aigua impactava contra la base de l'escultura de Narcís Monturiol i també hi havia alguna pedra del ferm que es va aixecar i va contribuir a arremolinar l'aigua.  El tercer element constructiu que va entrar en joc va ser el mal estat del mur, afectat per la crescuda excessiva de les arrels d'uns plàtans que hi havia plantats a la Rambla.  Tot plegat, ha detallat l'arquitecte, va provocar que l'aigua no pogués circular amb fluïdesa i el remolí desfalqués el fonament del mur, que va acabar cedint.  Per corregir els desperfectes i corregir els problemes detectats, han reconstruït l'arc amb formigó, han plantat arbres amb arrels menys profundes per salvaguardar el nou mur i han "amorosit" els vèrtexs de la base de l'escultura de Monturiol. "Hem fet un efecte proa, com als vaixells, que ajuda a lliscar l'aigua", ha detallat. Un any després, Figueres ha tancat l'episodi i, segons ha explicat l'alcaldessa Marta Felip, ha adoptat totes les mesures possibles per evitar que es pugui repetir un episodi com aquell. "Les coses de força major mai es poden preveure, però aquí hem fet tot el que calia perquè no torni a passar", ha concretat Felip.  A banda de refer la volta, també han fet les reposicions a la superfície perquè la Rambla torni a lluir amb la imatge de sempre.  Felip ha concretat que la factura final de refer tots els desperfectes provocats per l'aiguat de fa un any s'enfila al milió d'euros. L'alcaldessa ha assegurat que han rebut ajuda de la Diputació de Girona i del Govern però que la majoria dels diners han sortit de les arques municipals. Marta Felip ha criticat que l'Estat no ha contribuït a cobrir despeses. "Vam fer la sol·licitud però han resolt que no els encaixa com a catàstrofe", ha lamentat.

Summary: "Hem reforçat les mesures de seguretat perquè no torni a haver-hi un esvoranc a la Rambla"


L'Ajuntament de Roses (Alt Empordà) ha aprovat denegar el permís d'obres de l'exterior del nou Bulli 1846. La decisió s'ha pres d'acord amb la resolució de la Ponència Ambiental del Departament de Territori i Sostenibilitat, amb data 21 de març, que els ha comunicat que el projecte modificat que van presentar per poder legalitzar els treballs aturats el 2016 i adequar els accessos no s'ajusta a les condicions establertes i que les noves construccions que s'hi incorporen (una caseta de vigilància i un pavelló d'accés) "no són compatibles amb la normativa del Pla Especial". El consistori ha acordat requerir al promotors del projecte que en termini de dos mesos presentin un text refós que complementi les noves construccions i canvis que ha experimentat el projecte inicial. Roses ha aprovat en junta de govern aquest dilluns denegar la llicència d'obres del projecte complementari del nou Bulli 1846 perquè contempla noves construccions no previstes al Pla d'Actuació Específica presentat inicialment i que "no són compatibles amb la normativa del Pla Especial". Així ho va comunicar la Ponència Ambient –òrgan que depèn del Departament de Territori i Sostenibilitat- a l'Ajuntament en una resolució del 21 de març.  El govern municipal ha acordat ara requerir als promotors del projecte que, en un termini de dos mesos, aportin un text refós complementari al projecte d'actuacions específiques que "incorpori totes les prescripcions de la Ponència i de la resta d'informes sectorials". Un cop s'hagi fet aquest pas, es podrà iniciar la fase prèvia de tramitació del projecte d'obres complementari amb els canvis proposats.  Fonts municipals han explicat que les dues noves construccions (una caseta de vigilància i un pavelló d'accés) no estaven previstos al Pla d'Actuació Específica que van presentar inicialment i que va rebre el vistiplau de la Comissió Territorial d'Urbanisme. És en base a aquest document, expliquen, que l'Ajuntament concedeix el permís d'obres.  Legalitzar els moviments de terra i fer els accessos El xef i promotor de l'espai, Ferran Adrià, va presentar un projecte complementari després que el març de 2016 li aturessin els treballs que estaven realitzant a l'exterior perquè no tenien autorització. L'objectiu del document era, per una banda, legalitzar els moviments de terra fets fins al moment per adequar els accessos al complex i, per l'altra, incloure-hi nous espais d'entrada.  Des del consistori han explicat que els canvis proposats impliquen que s'hagi de tramitar per la via d'un text refós que complementi el projecte presentat i el Pla d'actuació específica ja aprovat.  L'ampliació del 20%, a la recta final Les obres exteriors han de complementar l'ampliació del 20% que s'està fent a l'antic restaurant i que han de convertir-lo en un complex dedicat a la creació gastronòmica. El passat mes de març, Adrià assegurava que preveien tenir acabada aquest ampliació aquest maig i que esperaven que tot plegat coincidís amb l'autorització de la part dels accessos.  El xef va anunciar aleshores que treballaven amb la idea de poder obrir l'any vinent. A més, va detallar que durant els primers dos anys preveuen obrir-lo només amb visites concertades i amb grups reduïts.  Segons han explicat fonts properes a Ferran Adrià, els treballs encara no han finalitzat però es troben a la recta final. A hores d'ara, s'està instal·lant l'estructura que ha de conformar l'espai de 'brainstorming' (pluja d'idees). De noment, no han rebut comunicació oficial de la denegació de la llicència.

Summary: Roses denega la llicència d'obres a l'exterior del Bulli1846 perquè incorpora espais no previstos al projecte inicial


Els sindicats i les patronals han lamentat l'augment de 1.870 aturats al juny, que deixa el mercat de treball català amb 485.019 desocupats, una xifra que no s'assolia des de l'abril del 2016. Foment del Treball diu que les dades són "molt negatives" i mostren que és "imprescindible" prorrogar els ERTO amb les condicions inicials durant el temps que calgui. La mateixa valoració fa Pimec, que també demanà que es facin plans de reactivació econòmica pels sectors més afectats i s'ajornin els impostos. D'altra banda, UGT ha lamentat els 15.690 llocs de treball que s'han creat durant el juny són precaris, temporals i a temps parcial. La vulnerabilitat del mercat de treball reclama "urgentment" un reforç de les polítiques d'ocupació, apunta CCOO.

Summary: Sindicats i patronals lamenten la pujada de l'atur al juny i demanen mesures de reactivació i protecció de treballadors


Els Mossos d'Esquadra han detingut el promotor musical barceloní Antoni Mas, de 64 anys, per haver realitzat un presumpte frau de més de 200 MEUR. En una operació que han anomenat 'Auriga', els Mossos van tenir coneixement a principis de juny que Mas podria haver utilitzat dues de les seves empreses per portar a terme una estafa piramidal. Els investigadors van comprovar que l'home, que és promotor del Festival Internacional de Música Cambrils, s'aprofitava de la seva estructura per realitzar contractes publicitaris falsos que eren finançats pels inversors estafats. Segons la investigació, Mas destinava els diners que aconseguia a pagar els suposats beneficis que corresponien a les víctimes, i a mantenir les empreses.  A través de les empreses ATA Producciones y Eventos Barcelona 2003, i Publiolimpia SL, l'arrestat oferia alts rendiments en interessos, molt per sobre d'altres productes financers, si els estafats invertien diners presumptament destinats a la compra d'espais publicitaris de grups i mitjans de comunicació d'àmbit estatal i la seva posterior cessió i venda a grans societats perquè s'hi anunciessin. L'esquer era l'alt rendiment econòmic en interessos amb relació al capital invertit d'un producte, aparentment, de poc risc. El detingut simulava i falsificava les factures amb aquestes grans empreses que suposadament es volien anunciar a la televisió. Aportava els contractes i factures falsificades com a garantia per obtenir el capital dels inversors. Mitjançant aquesta dinàmica, va arribar a defraudar fins a 200 MEUR a grans i petits inversors, segons la policia catalana.  Els Mossos d'Esquadra van detenir Antoni Mas el 6 de juny com a presumpte autor d'un delicte d'estafa i falsedat documental. Posteriorment, va quedar en llibertat amb càrrecs. La investigació continua oberta i no es descarten més detencions. Els Mossos preveuen que el frau encara ascendeixi a més milions a mesura que vagin aflorant més víctimes. Per aquest motiu i davant la possibilitat que hi hagi una gran quantitat de persones afectades per aquesta estafa, els Mossos d'Esquadra fan una crida perquè les víctimes s'adrecin a qualsevol comissaria, des d'on se'ls posarà en contacte amb la Unitat Central de Delictes Socioeconòmics i Falsificació de Moneda. L’Ajuntament de Cambrils afirma que treballa per mantenir el Festival  Per la seva banda, l'Ajuntament de Cambrils (Baix Camp) ha informat que està treballant per poder mantenir el Festival Internacional de Música de Cambrils del 27 de juliol al 13 d'agost, després de la detenció del propietari de l'empresa adjudicatària. La voluntat de l'equip de govern és “que el festival se celebri tal com estava previst i farà tots els possibles perquè sigui així”, segons ha assenyalat en un comunicat.  L'Ajuntament va adjudicar l'organització del festival a través d'un concurs públic a l’empresa Publiolimpia. El conveni marca que l’empresa adjudicatària assumeix els riscos econòmics, com en les edicions anteriors. D'aquesta manera, l’Ajuntament no ha de fer cap despesa econòmica i la seva col·laboració es limita a la cessió de l'espai del Parc del Pinaret i el suport amb personal de la Brigada i la Policia Local.

Summary: ACTUALIZACIÓ:Detenen el promotor del Festival de Música de Cambrils per una presumpta estafa piramidal de més de 200 MEUR


La 24a edició de la Mostra Gastronòmica de les Garrigues, organitzada pel Consell Comarcal de les Garrigues, s'enceta aquest dissabte 3 de novembre amb l'oli d'oliva verge extra com a protagonista però també   es vol donar un paper protagonista a les guatlles, un producte tradicional de la cuina de la zona. En aquesta nova edició hi participen nou restaurants de la comarca que elaboraran menús especials els caps de setmana i festius. Aquest divendres s'ha presentat la Mostra a la Cooperativa de Sant Isidre de les Borges Blanques amb un acte que ha aplegat alguns dels cuiners dels restaurants que hi participen, autoritats i organitzadors. El certamen culinari s'allarga fins el 16 de desembre. El president del Consell Comarcal, Antoni Villas, ha agraït "la dedicació dels nou restauradors de la comarca que participen en la Mostra d'enguany i que ajuden a donar a conèixer arreu la riquesa gastronòmica de les Garrigues”. “Es tracta d’una cita ideal per tastar els productes de la terra, descobrir el patrimoni cultural i paisatgístic de la comarca i, a més, també animem als visitants que vegin com es cullen les olives, amb el mètode artesanal”, ha afegit Villas. En la seva intervenció, Villas ha explicat que "enguany s'ha volgut donar protagonisme a les guatlles, un producte que sembla difícil de cuinar però els restauradors de la Mostra han aconseguit introduir-lo als menús amb un resultat excel·lent, i sense oblidar el producte estrella de la comarca com és l'oli d'oliva verge extra". Villas ha destacat també la qualitat dels vins de la comarca, també presents als menús de la Mostra. Durant les primeres setmanes de la Mostra (fins a exhaurir existències), els comensals rebran com a obsequi una ampolla d'oli del primer raig d'aquesta collita. A més, podran participar en el sorteig de nou lots de productes de la comarca (amb oli, vi, fruita seca, mel, etc.). A l’edició de l’any passat, els restaurants que participaven en la Mostra van servir 2.000 menús, un 25% més que l’any anterior i enguany els participants són Ca la Margarida de l’Albi, La Placeta d’Arbeca, l'Hostal Benet de les Borges Blanques, El Castell de la Floresta, Masia les Garrigues de les Borges Blanques, Els Fogons de la Carme de Cervià de les Garrigues, La Garbinada de Granyena de les Garrigues, El Drac dels Omellons i El Sindicat de Tarrés.   L’acte de presentació de la Mostra, que s'ha celebrat aquest divendres, ha comptat amb la participació del president del Consell Comarcal, Antoni Villas, acompanyat del vicepresident cinquè de la Diputació de Lleida i alcalde de les Borges Blanques, Enric Mir, del president de la Cooperativa de Sant Isidre, Mario Bordell, del president de la DO d’oli de les Garrigues, Enric Dalmau, així com de restauradors que participen en la Mostra i altres responsables de la iniciativa. La Mostra Gastronòmica s'organitza des del Consell Comarcal i compta amb el suport de la Diputació de Lleida mitjançant els Patronats de Turisme i de Promoció Econòmica, i del projecte Gustum coordinat per l'Associació Leader de Ponent.

Summary: L'oli d'oliva i les guatlles, protagonistes de la 24a Mostra Gastronòmica de les Garrigues


El ministre de Justícia creu que els advocats poden fer tasques de mediació per assolir un acord extrajudicial  ACN Madrid.-El ministre de Justícia, Rafael Catalá, ha advertit aquest dimecres que els bancs no disposen de “mitjans materials” ni “gent suficient” per gestionar les devolucions de les clàusules sòl en tres mesos i ha instat els advocats a exercir un paper de mediació per intentar assolir un acord entre les entitats i els ciutadans que reclamin els imports. “Els advocats podran ajudar potser als bancs a una tasca de mediació en la gestió dels expedients i els que acabin els tribunals d’aquest milió i mig, que tant de bo siguin els menys possible”, ha assenyalat el ministre, en declaracions a Onda Cero Segons Catalá, els bancs els “importa molt” poder resoldre aquests litigis de “manera ràpida” perquè també estan interessats en tenir una "bona reputació". El ministre s’ha mostrat partidari d’arribar a un acord que no impliqui la tramitació del cas en seu judicial, però ha admès que finalment serà el darrer recurs si les dues parts no arriben a cap entesa.  Aquest dimarts, el ministre d’Economia, Luis de Guindos, va anunciar que el Consell de Ministres aprovarà aquest divendres per decret llei el mecanisme que facilitarà els acords extrajudicials entre bancs i clients que han pagat imports de més per les clàusules sòl en un termini de tres mesos. El ministre també va explicar que aquest procediment volia evitar que aquests processos acabessin als tribunals, tot i que no l’exclouen.

Summary: Catalá avisa que els bancs no tenen “gent suficient” per gestionar les devolucions de les clàusules sòl en tres mesos


507 persones estan ingressades en hospitals de les comarques gironines per coronavirus, sis menys que ahir. Les dades confirmen una tendència a la baixa en les hospitalitzacions, tot i el lleuger repunt que hi va haver dimarts. Des del darrer increment notable d'ingressos, que va ser el 14 d'abril, diàriament hi ha menys persones hospitalitzades per la covid-19. En aquests gairebé 20 dies, s'ha de passat de 582 malalts ingressats als 507 actuals. D'aquests, 67 estan en estat greu, exactament la mateixa xifra que ahir. Segons les dades de Salut, continua el descens de professionals sanitaris afectats pel virus. Actualment n'hi ha 352, 37 menys en 24 hores.  Una altra dada positiva que es manté és l'augment constant d'altes hospitalàries. D'un dia per l'altre, n'han fet 39 més i l'acumulat s'eleva ja a 1.350.  Salut informarà sobre els casos de contagis nous i defuncions a la demarcació amb el còmput de tota Catalunya del final del dia.

Summary: 507 persones hospitalitzades per coronavirus a les comarques gironines, sis menys que ahir


Els Bombers han estabilitzat l'incendi a l'AP-7 a l'altura de Roda de Berà, que ara talla un carril al Vendrell en sentit Castelló. Hi treballen 18 dotacions, quatre de les quals aèries. Un foc a tocar del voral ha obligat a tallar l'autopista en sentit Castelló aquesta tarda. L'incendi ha començat als matolls al quilòmetre 224 de l'autopista, però s'ha escampat per zona forestal. Els Bombers han rebut l'avís a les 18.36 hores.

Summary: ACTUALIZACIÓ:Estabilitzat l'incendi a l'AP-7 a Roda de Berà que talla ara un carril al Vendrell en sentit Castelló


El grup parlamentari d’ERC al Congrés dels Diputats ha registrat aquest dimecres una proposició no de llei que reclama al govern espanyol que renegociï el memoràndum signat entre l’Estat espanyol i Rússia que impedeix els vols directes transsiberians des de Barcelona. Els republicans actuen després que la companyia Norwegian Airlines denunciés que no pot volar des de Barcelona a Tokio perquè l’acord entre l’Estat i Rússia només permet vols des de Barajas. El diari ‘Ara’ publica aquest dimecres el conveni que impedeix aquests vols en establir que “només una aerolínia designada pel cantó espanyol i una altra pel cantó rus estan autoritzades a operar rutes d’abast transsiberià amb destinació a Tokio o Shanghai, i sempre des de Madrid”. En el cas espanyol aquesta companyia és Iberia, que fa el recorregut Madrid-Tokio. La proposició no de llei dels republicans es debatrà al ple de la Comissió d’Exteriors del Congres dels Diputats. Al text, ERC denuncia que l’acord signat per l’Estat “perpetua el privilegi i monopoli d’Iberia a l’hora d’operar rutes comercials entre l’Estat espanyol i Japó”. La prova d’aquest fet, segons ERC, és que per la part espanyola només Ibera va ser present a la signatura de l’acord, mentre que pel cantó rus van estar presents representants de cinc aerolínies i dos aeroports. Tot plegat, segons ERC, constitueix un “greuge directe” a la competitivitat de l’Aeroport del Prat, que amb 44 milions de passatgers anuals està registrant en els últims anys una de les taxes de creixement més importants del món. Recorden que les rutes comercials entre El Prat i Àsia són una peça estratègica per a la Generalitat de Catalunya i per a la consolidació d’El Prat com a aeroport de rutes de llarg abast, així com una reivindicació històrica del Comitè de Desenvolupament de Rutes Aèries. “Entre els molts arguments per exigir que El Prat pugui disposar de rutes directe a Tokio hi ha la presència d’empreses de referència japoneses a Catalunya”, ha afirmat el portaveu d’ERC Joan Tardà, que destaca que des dels anys 80 han desembarcat a Catalunya companyies com Honda, Yamaha, Hitachi, Ricoh, NTT, Denso, i Calsonic Kansei. Els republicans també recorden que actualment la presència d’empreses japoneses a Catalunya s’ha diversificat. Els sectors que sumen més volum de multinacionals japoneses són el químic (22), maquinària (21), TIC (21), serveis (21) i electrònica (20). També hi ha operadors logístics japonesos com Nippon Express i Yusen Logistics, que estan instal·lats a la Zona d’Activitats Logístiques del Port de Barcelona.

Summary: ERC reclama renegociar el conveni entre l’Estat i Rússia que impedeix els vols directes entre Tokio i Barcelona


Els comuns fixaran el 9 de setembre com participaran al referèndum de l'1 d'octubre. Fins ara la formació havia indicat la voluntat de participar-hi però entenent l'esdeveniment com una mobilització ciutadana. Faltava per concretar, però, com seria exactament aquesta participació. És això el que decidirà la coordinadora nacional de Catalunya en Comú en una reunió que tindrà lloc a Barcelona el pròxim 9 de setembre. Fonts dels comuns han explicat que la decisió es va prendre a la reunió de l'executiva d'aquest dilluns. Precisament serà l'executiva qui plantegi una proposta base que els membres de la coordinadora podran esmenar els propers dies. Els inscrits a la formació hauran de ratificar el text resultant del debat entre executiva i coordinadora en una votació telemàtica que tindrà lloc del 12 al 14 de setembre.


El president de la Generalitat, Carles Puigdemont, ha situat la reunió pendent amb el president del govern espanyol, Mariano Rajoy, abans d’acabar el gener. En una entrevista a Catalunya Ràdio, ha apuntat que no hi ha una manca de voluntat per part de Rajoy per celebrar la trobada i que és qüestió de trobar data i acordar-ne el format. Puigdemont ha reiterat la seva negativa a participar a la conferència de presidents autonòmics del pròxim 17 de gener argumentant que Catalunya no vol participar del règim comú. “N’hem sortit per voluntat dels catalans”, ha afegit. A més, ha retret a l’Estat que no tingui una proposta per a Catalunya i ha preguntat si estaria disposat a acceptar un referèndum a tot Espanya respectant el resultat que sortís a Catalunya. Puigdemont s’ha queixat de la falta de propostes del govern espanyol per a Catalunya i l’ha reptat a proposar un referèndum a tot Espanya sobre la independència de Catalunya comprometent-se a respectar el resultat que surti a Catalunya. “Tenen alguna proposta? No la coneixem. És quedar-se com estem o estan disposats que votin tots els espanyols, ens ho proposaran formalment?” s’ha preguntat per després deixar clar que en cas que això passés s’hauria d’estudiar la viabilitat de la formula. Segons el president, el procés no va enrere, sinó que ha anat superat totes les “proves d’estrès” i ara es troba en la fase final. En aquest context, ha contraposat l’actitud del govern espanyol de no prestar cap proposta amb el fet que el mateix Rajoy admetés en el seu discurs d’investidura que el conflicte amb Catalunya és el repte “més greu”. En referència a la reunió pendent amb Rajoy, Puigdemont no vol que sigui molt llunyana en el temps i veu “perfectament possible” que es pugui celebrar abans que acabi el gener. Una trobada en què Puigdemont aspira que els dos mandataris es deixin conduir pel diàleg perquè aquesta actitud “sempre acaba portant resultats si es vol”. El cap de l’executiu català ha insistit que s’ha de poder parlar de tot i ha avisat Rajoy que dir que no es vol parlar de la possibilitat de la independència de Catalunya és com dir que els dos milions de persones que han votat per aquesta opció no existeixen. La reunió serà, segurament, després que dimarts que ve es reuneixi la conferència de presidents autonòmics a la què Puigdemont ha reiterat que no assistirà. El cap de l’executiu català ha assegurat que el Govern no vol participar en el “règim comú” sinó que vol construir un estat i negociar amb l’Estat de manera bilateral, una bilateralitat que defensa que Catalunya s’ha guanyat “a  les urnes i al carrer”.  Una de les qüestions que s’abordaran en la conferència de presidents serà la reforma del sistema de finançament, Puigdemont ha explicat que Catalunya no vol liderar ara la negociació, com havia fet tradicionalment, perquè l’experiència demostra que acabaria portant a la insostenibilitat i al col·lapse del sistema perquè les altres autonomies s’apunten a les demandes catalanes. Tot i així, Puigdemont ha volgut deixar clar que el Govern no renunciarà a “cap euro”. El compromís del Govern d’aplicar el resultat fa vinculant el referèndum Puigdemont ha assegurat que el referèndum serà “vinculant i efectiu” perquè hi ha el compromís del Govern d’aplicar el resultat que en surti. Ha assegurat que no serà ni una enquesta, ni una consulta ni un nou 9-N i que seran els ciutadans els que el faran “vàlid”. “Si la ciutadania participa i emet un missatge clar, rotundament aquest és un referèndum efectiu”, ha defensat.  A més, ha pronosticat que els ciutadans no seguiran les consignes de les cúpules dels partits i que els partidaris del ‘no’ a la independència participaran al referèndum. “Algú creu que en un referèndum en què el Govern diu que s’aplicarà el resultat, hi haurà una deserció de la gent que legítimament vol que Catalunya continuï formant part d’Espanya? Absolutament no”, ha conclòs. Sobre els detalls del referèndum, ha explicat que les condicions i garanties es coneixeran quan es convoqui.

Summary: Puigdemont situa la reunió amb Rajoy abans d’acabar el gener i no veu manca de voluntat per celebrar-la


El vicepresident primer de la mesa del Parlament, Josep Costa, ha explicat que Carles Puigdemont està “disposat” a seguir "representant" la presidència de la Generalitat. Després d’una reunió de més de dues hores a la presó de Neumünster amb el president destituït, Costa ha assegurat que el líder de Junts per Catalunya és “optimista” amb el tribunal alemany que ha de decidir sobre la seva extradició. En una atenció als mitjans de comunicació, ha explicat que Puigdemont té “confiança” que la justícia del país germànic “tindrà en compte els seus drets, l’escoltarà i podrà veure en última instància que aquesta és una causa política, dirigida pel govern espanyol per reprimir la voluntat dels catalans”. Costa, que ha evitat donar detalls sobre l’estratègia dels advocats del president destituït de cara al procés d’extradició, ha comentat que Puigdemont “està bé, amb molt bon ànim i predisposició a defensar-se”. Segons el membre de la mesa de la cambra catalana, no té intenció d’abandonar el seu escó i continua amb aspiracions per tornar a ser president “malgrat tots els impediments de l’Estat”.  Segons Costa, Junts per Catalunya segueix considerant Puigdemont com “el president legítim” i creu que “la voluntat democràtica representada al Parlament” vol que sigui el cap de l’executiu català. Amb tot, no ha concretat si la formació planeja tornar-lo a presentar com a candidat a la investidura i quina estratègia se seguiria si el líder de Junts per Catalunya continua a la presó de Neumünster.  “Esperem que sigui alliberat i que s’arxivin totes les causes polítiques que no tenen cap fonament, aspirem que el president Puigdemont pugui retornar a Catalunya per ocupar el càrrec que es mereix en una societat que es vol anomenar democràcia”, ha dit. A més, ha recordat que quan Puigdemont va fer el pas al costat en favor de Jordi Sànchez per la investidura, ho va fer “des de la provisionalitat”.  “Ell sempre va dir que no renunciava a exercir la presidència, sinó que feia un pas al costat temporal, provisional, perquè fos possible formar govern, però sense renunciar al dret que nosaltres creiem que legítimament té de ser investit president de Catalunya”, ha explicat. Amb tot, no ha concretat si la provisionalitat ha acabat. “El president Puigdemont és qui decidirà o proposarà el que consideri que la situació política i jurídica mereix en tot moment”.  Josep Costa ha visitat Carles Puigdemont durant dues hores aquest dimecres al matí, i juntament amb membres de l’entorn del president destituït, ha portat a la presó en capses efectes personals del líder de Junts per Catalunya, com ara llibres, cartes i una màquina d’escriure ‘Olivetti’. Després de la reunió amb Costa, Puigdemont ha rebut la visita de la seva dona, Marcela Topor, que ha entrat al centre penitenciari acompanyada de l’empresari Josep Maria Matamala i el director d’El Punt Avui, Xevi Xirgu.

Summary: Puigdemont està disposat a seguir "representant" la presidència de la Generalitat, segons Costa


La tinenta d'alcaldia d'Urbanisme de l'Ajuntament de Barcelona, Janet Sanz, ha assegurat aquest dijous que el Pla Especial Urbanístic d'Allotjaments Turístics (PEUAT) va passar tots els controls legals interns del consistori abans de ser aprovat i no requeria una memòria econòmica, com assegura el Tribunal Superior de Justícia de Catalunya (TSJC). Segons Sanz, el pla no obliga els allotjaments a prendre cap mesura, sinó que dona alternatives, i diu que el consistori ja té partides pressupostàries reservades per possibles indemnitzacions. En tot cas, ha recordat que la sentència del TSJC que anul·la totalment el PEUAT té un vot particular i l'Ajuntament demanarà un aclariment abans de probablement recórrer-la al Tribunal Suprem, cosa que manté la vigència del pla.

Summary: L'Ajuntament de Barcelona diu que el PEUAT no requereix una memòria econòmica i recorda que el pla segueix vigent


Els serveis municipals de l'Ajuntament d'Igualada treballen aquest dijous per retornar la normalitat a la ciutat després de la forta tempesta d'aquest dimecres a la tarda, que va provocar fortes ratxes de vent, acompanyades de pluja i calamarsa. El consistori ha explicat en un comunicat que la pluja no va ocasionar cap dany personal, però sí nombrosos desperfectes materials. Al voltant d'una seixantena d'arbres s'han vist afectats en diferent mesura, especialment en punts com el Cementiri Vell, el Parc del Xipreret, la Plaça de la Bomba, el carrer Badalona, el carrer del Rec o la Plaça de Cal Font. Arran de les pluges també es van registrar nombrosos despreniments en façanes i desperfectes en teulades, fanals, contenidors, semàfors, senyals i mobiliari urbà.  Durant la tarda de dimecres, la Brigada Municipal d'Igualada va efectuar una trentena d’actuacions d’emergència per retirar els elements perillosos de la via pública, de manera conjunta amb la les empreses col·laboradores de neteja i manteniment, la Policia Local, els Bombers i els Mossos d’Esquadra. Durant la nit, es va reforçar la neteja d'embornals, en molts casos obstruïts per la gran quantitat de fulles acumulades. Aquest dimecres al matí s'ha iniciat l'avaluació de danys i s'ha reprès la retirada d'arbres i altres elements. La Policia Local, de la seva banda, va efectuar al voltant d’unes cinquanta actuacions durant la tarda i vespre de dimecres, centrades a assegurar zones que podien suposar algun perill per les persones, tancar els carrers on no es podia garantir una mobilitat segura, sobretot al Rec i el Polígon Industrial de Les Comes i, ja a la nit, reobrir aquelles vies que havien recuperat la normalitat. Aquest dijous al migdia només resta tallat al trànsit el carrer Sant Antoni de Baix, on es va produir un despreniment de façana, pendent d’assegurar.  La tempesta va provocar també la manca de subministrament elèctric per més de 6.000 abonats. La companyia Endesa, en aquest cas, va mobilitzar diversos equips d’emergència, que van aconseguir restablir el servei dimecres al vespre.

Summary: Igualada treballa per retornar a la normalitat després de l'episodi d'intenses pluges d'aquest dimecres


La dissenyadora de moda Míriam Ponsa ha creat una línia d'equips de protecció individual per sumar-se a les diferents iniciatives que fan front a la crisi del coronavirus. En concret ha creat prototips de bata, pantalons i mascaretes per donar resposta a la demanda dels sectors professionals actius i molt particularment a les necessitats de personal sanitari i d’atenció a les persones amb dependència. Aquests equips de protecció individual seran confeccionats a partir de teixit amb certificat d’ús sanitari produït al Bages. Les peces seran produïdes seguint l'aposta pel treball digne, la producció de proximitat o la sostenibilitat ambiental habituals de la dissenyadora.

Summary: Míriam Ponsa dissenya una línia d'equips de protecció individual en el marc de la crisi del covid-19


De l’alta muntanya a l’asfalt. El Doctor Music Festival ha confirmat aquest dimarts el seu trasllat al circuit de Montmeló com a alternativa als prats d’Escalarre (Pallars Sobirà), on no té garantida l’autorització de la Confederació Hidrogràfica de l’Ebre després de dos informes contraris de l'Agència Catalana de l'Aigua (ACA) pel risc d'inundabilitat. Neo Sala, director del festival, ha posat punt i final a les especulacions de l’última setmana sobre el destí del festival, ha confirmat la renúncia a l’històric emplaçament de les tres primeres edicions del certamen i ha anunciat que passa de quatre a tres jornades (12, 13 i 14 de juliol) i una reducció dels preus de les entrades i els abonament. Sala ha tornat a criticar una interpretació “exagerada” de la normativa sobre riscos, i ha anunciat un gest amb el territori, consistent a convidar tots els habitants del Pallars Sobirà al festival.    El Doctor Music Festival se celebrarà els dies 12, 13 i 14 de juliol al Circuit de Barcelona-Catalunya (Montmeló). Amb el canvi d’emplaçament, doncs, el festival també es redueix un dia. La que havia de ser la primera jornada (“de benvinguda”) de l’11 de juliol es cancel·la, i l’actuació de The Smashing Pumpkings passa a diumenge 14, ha explicat Neo Sala.  El nou emplaçament ofereix tants metres quadrats com el festival havia previst a Escalarre (600.000 metres quadrats), i suposa una reducció de costos que el certamen ha traduït en una reducció del preu de l’abonament de dos dies (120 euros), i posant a la venda les entrades de dia a 62 euros. Així mateix, retornarà la diferència de preu a aquells que ja haguessin adquirit abonaments, i la totalitat de l’import als qui decideixin no assistir-hi pel canvi d’emplaçament.  Quant al cartell, el festival oferirà les actuacions promeses excepte Chris Robinson Brotherhood. A més, aquest dimarts hi ha afegit nous artistes com Texas, Kamasi Washington, Empire of the Sun, Luciano, El Petit de Cal Erila, La Iaia, Obeses o Sopa de Cabra, que interpetaran íntegrament el disc ‘Ben endins’.  Els habitants del Pallars, convidats El màxim responsable del festival ha explicat que a quatre mesos de la seva celebració “resultava impossible reduir-lo i ajustar-lo a les limitacions” que suggeria l’ACA, i per això han optat per Montmeló. Neo Sala ha rebutjat fer autocrítica, ha afirmat que “res feia pensar que hagi passat el que ha passat” i també que si la normativa s’apliqués per igual a tot Catalunya “esdeveniments com l’Aplec del Cargol no es podrien fer”. El director s'ha declarat ecologista, però ha carregat contra entitats ecologistes del territori com IPCENA i ha lamentat que des de les institucions públiques se’n sigui excessivament obedient.  D’altra banda, Sala ha dit que el festival, i ell personalment, tenen “el cor” la Vall d’Àneu, i que no desisteixen de celebrar-hi algun esdeveniment més endavant. “Aquesta vegada no hem pogut i esperem poder tornar-hi, ja sigui amb el Doctor Music Festival o amb un altre projecte”, ha insistit.  Des del festival han agraït les “mostres de suport” rebudes des del territori particularment els últims dies. Per això, el festival ha decidit convidar tots els habitants (empadronats) del Pallars Sobirà perquè hi assisteixin. “La gent estava molt il·lusionada en tenir-lo allà, i és el mínim que podem fer donades les circumstàncies, que ens han impedit celebrar-lo allà dalt”.  Sala també ha manifestat que no se senten responsables per les més de 500 places hoteleres que el festival havia bloquejat a la zona per aquelles dates i que ara queden alliberades. Segons ha valorat, els empresaris tenen temps suficient -quatre mesos- per tornar-les a reservar, i ha fet notar que el festival assumeix el cost de les fiances que es comprometen en aquest tipus de prereserves.  Quant a compensacions econòmiques a la zona per la marxa del festival, Sala ha apuntat que el territori ja està estudiant reclamacions però no pas al festival sinó a les institucions públiques.

Summary: El Doctor Music Festival confirma el seu trasllat al circuit de Montmeló


Fins a les 16.00 h ja havien tornat 412.000 vehicles de les seves vacances de Setmana Santa a l'àrea metropolitana de Barcelona. Aquesta xifra representa un 65'9% del total de cotxes que ha previst el Servei Català de Trànsit en la operació tornada. De moment ja s'han generat les primeres cues en les vies d'accés a la capital catalana, com per exemple a l'A2 amb retencions que superen els 10 quilòmetres a l'alçada de Castellolí en direcció a Barcelona. A l'AP-7 també s'han produït les primeres cues. A l'alçada de Vilafranca del Penedès hi havia més de 13 quilòmetres de congestió (vehicles circulant a un pas lent). Tot i així, la resta de carreteres està relativament tranquil·la sense retencions importants ni en les vies del Pirineu, ni en les de la costa. Al llarg del migdia alguns accidents han comportat petites cues, com per exemple a l'AP-7 a l'alçada de Riera de Gaià (Tarragonès) on s'han acumulat 11 quilòmetres a causa d'un accident que ha obligat a tallar un carril de circulació, però abans de les 3 de la tarda s'ha normalitzat la situació. A la C-14, la carretera de baixada del Pirineu lleidatà, durant el migdia també s'han produït petites cues a l'alçada de Ponts, en direcció a Artesa de Segre i també a Organyà, congestions que han arribat als 5 quilòmetres.

Summary: ACTUALIZACIÓ:La meitat dels vehicles previstos en l'operació tornada ja són a l'àrea metropolitana


L'Ajuntament de Barcelona ha presentat una pàgina web que ofereix suport emocional davant el patiment psicològic que ha provocat la covid-19. La iniciativa Cabàs Emocional, que s'ha posat en marxa amb diverses entitats i institucions, inclou recursos, bons hàbits i activitats per afrontar les adversitats i el seu abordatge individual i col·lectiu, eines per reconèixer les emocions i entrenar-se en el seu abordatge, així com instruments per ajudar les persones properes que es puguin trobar en una situació de crisi o especial dificultats. Forma part del pla de xoc d'1,5 milions d'euros per reforçar els serveis municipals de salut mental per la pandèmia. El nou web inclourà una programació d'activitats en línia com formacions grupals o activitats formatives, així com recursos digitals que inclouen documents, guies, vídeos o àudios, entre d'altres. Entre les situacions que es podran abordar amb els continguts del nou web municipal hi ha el dol i la pèrdua de persones estimades, situacions de sobrecàrrega per la cura o la convivència continuada amb persones malaltes o dependents, situacions d'aïllament físic prologant o malestar per la pèrdua de llocs de treball i ingressos, entre d'altres. Tot i que el web s'adreça a la població en general, està pensada específicament per a dones, persones grans i joves i adolescents, persones que estan afrontant situacions d'especial dificultat derivades de la covid-19, així com persones actives en xarxes de suport, equips professionals i de voluntariat dels serveis de proximitat.  La posada en marxa del nou web parteix de la base que amb la irrupció de la covid-19 no només s'ha desencadenat una crisi sanitària i social, sinó també emocional, que no té precedents per la seva dimensió i profunditat. Així ho han corroborat les entitats de la Taula de Salut Mental de Barcelona, o les més de 14.000 trucades que s'han gestionat a través dels diferents telèfons d'escolta.  El 72% de les persones ateses han estat dones i el 58% tenen entre 40 i 69 anys. A més a més, també s'han fet més de 700 atencions a través dels serveis adreçats a joves com l'Aquí T'Escoltem, el Centre per a Famílies Adolescents i el Konsulta'm. Igualment, les enquestes fetes per l'Oficina Municipal de Dades constaten que la meitat de les persones han sentit el confinament com a quelcom molt o bastant dur i fins a un 15% ho ha fet en soledat. També s'ha observat un increment de les situacions de sobrecàrrega en persones cuidadores, un fort impacte de la mort i el dol, un aïllament i soledat especialment agreujades en el cas de la gent gran, un augment de la simptomatologia en persones amb trastorn mental o d'addicions, així com un increment de les situacions de risc i vulnerabilitat que se'n deriven.

Summary: Barcelona fa una web amb activitats i recursos per afrontar el patiment psicològic provocat per la covid-19


La presidenta de la Diputació de Barcelona, Mercè Conesa, i l’alcaldessa de Barcelona, Ada Colau, s’han reunit aquest dilluns per acordar una inversió de 17 milions d’euros per a la rehabilitació, millora i adequació de les infraestructures educatives de la ciutat. La reunió s’ha celebrat a Can Serra, seu de la Diputació, i també hi ha assistit el diputat de Presidència, Serveis Generals i Relacions amb la ciutat de Barcelona, Jaume Ciurana. Ambdues administracions han reeditat l’acord que van signat durant el mandat anterior, que va comportar actuacions en una setantena de centres educatius de la capital catalana. Conesa ha explicat que per bé que cada municipi té "una realitat diferent", totes les escoles "han de poder treballar en les mateixes condicions". En aquest sentit ha indicat que la implicació dels ajuntaments per aconseguir una educació de qualitat "és una prioritat constant". De la seva banda, Colau ha indicat que l'acord permetrà "completar la inversió municipal" destinada a millorar els centres d’ensenyament barcelonins per fer-los "més accessibles" i per ampliar "les oportunitats per la innovació educativa". El suport al manteniment dels centres educatius se suma al conveni ja signat entre les dues parts, a partir del qual la Diputació de Barcelona també destinarà, al llarg del mandat, 30 milions d’euros per al finançament de noves obres civils, així com a la rehabilitació i restauració de patrimoni immobiliari de la ciutat.

Summary: La Diputació destina 17 milions d’euros al manteniment dels centres educatius de Barcelona


El president del grup municipal del PP a l'Ajuntament de Barcelona, Alberto Fernández Díaz, ha demanat a Transports Metropolitans de Barcelona (TMB) i a l'Ajuntament que comprin el vagó del Tramvia Blau que actualment es ven al portal Wallapop per 22.000 euros, tal com ha avançat aquest dimecres el diari 'Expansión'. El vagó que està a la venda és del 1905 i formava part dels combois de la línia, però va passar a mans d'un altre propietari abans que TMB i el consistori adquirissin tot el tramvia. Segons Fernández Díaz, aquest vagó podria ser part del patrimoni que podria exposar la ciutat en un museu del transport que el PP proposa crear a la ciutat. D'altra banda, Fernández Díaz ha demanat al govern "un calendari d'obres per al retorn del Tramvia Blau", que es troba en fase de restauració des del 28 de gener d'aquest any.

Summary: Fernández Díaz demana que TMB compri el vagó centenari del Tramvia Blau que es ven a Wallapop


Els fets es van produir en un bar de Vidreres arran d'un deute relacionat amb el tràfic de drogues ACN Barcelona.-Els Mossos d'Esquadra van detenir el passat 9 de març cinc membres d'una banda de motards acusats d'agredir un home per encàrrec amb armes blanques i defenses extensibles en un bar de Vidreres (Selva). Segons fonts policials, els fets es remunten al passat 20 de desembre quan els cinc arrestats –membres de la banda 'Lood Nomands Motor Club'- van atacar l'home per ordre d'una sisena persona aliena a la banda i que també ha estat detinguda i que presumptament va encarregar l'agressió per un deute pendent relacionat amb el tràfic de drogues. Els cinc detinguts, entre els quals hi ha el president de la banda, van quedar en llibertat després de declarar davant del jutge. Els autors de l’agressió, que portaven armilles amb simbologia pròpia de la banda, van arribar al lloc on es trobava la víctima amb un veí de Vidreres, que va ser qui els va senyalar a qui havien d’agredir. La víctima va entrar en un bar per tal de repel·lir l’agressió malgrat no ho va aconseguir i va seguir rebent cops fins que qui va encarregar l'atac els va ordenar que paressin. Com a resultat de l’agressió, la víctima va patir ferides de diversa consideració i va haver de ser tractada de les lesions causades.   Els Mossos d’Esquadra van fer-se càrrec de la investigació i, amb tota la informació recopilada, el 9 de març van dur a terme un operatiu a Lloret de Mar, Sant Cebrià de Vallalta i Vidreres que va culminar amb la detenció de l’home que va encarregar l’agressió i de quatre dels membres de la banda que la van dur a terme, ja que el cinquè es trobava intern al centre penitenciari de Dijon (França) en el moment de les detencions.   Després de declarar en seu judicial, el jutge va decretar llibertat amb càrrecs pels cinc detinguts.

Summary: Detenen cinc membres d'una banda de motards per agredir un home per encàrrec


Tres acusats de tenir un laboratori on tallaven i 'cuinaven' droga al centre de Figueres han negat qualsevol relació amb la cocaïna i amb el haixix intervingut per la policia en un pis o dos trasters. Els processats s'enfronten a penes que van des dels 4 anys i mig de presó fins als 16 anys i 6 mesos per delictes de tràfic i elaboració de substàncies estupefaents. Els acusats han donat explicacions a cadascuna de les proves de l'acusació, com ara la presència de documentació de dos d'ells al pis, empremtes dactilars o que els immobles fossin propietat d'ells i s'han desvinculat del tràfic de drogues. El cas ha arribat a judici a l'Audiència de Girona. Els sospitosos van ser detinguts en diverses operacions entre el 2011 i el 2013.

Summary: Tres acusats de tenir un laboratori de droga a un pis i dos trasters de Figueres neguen ser traficants


La Filmoteca de Catalunya ha programat una retrospectiva íntegra de l'obra d'Amat Escalante, en col·laboració amb el Festival Internacional de Cinema d'Autor de Barcelona. El director mexicà nascut a Barcelona presentarà el cicle que inclou la preestrena de 'La región salvaje', el seu darrer llargmetratge. Els espectadors podran gaudir entre el 28 d'abril al 5 de maig de films com 'Heli', 'Los Bastardos' o 'Sangre', guardonada al Festival de Cannes. "Tornar al país que em va veure néixer i créixer és emocionant. Vaig marxar sense res i he tornat amb tot", ha explicat Escalante durant la roda de premsa de presentació als mitjans. El cicle l'obrirà la preestrena de 'La Región Salvaje' aquest divendres 28 d'abril. El film de terror, misteri i erotisme aborda la diversitat sexual, el masclisme o la desigualtat dels mexicans i trenca amb el realisme anterior del director.  Amb aquesta coproducció mexicana-danesa, Amat Escalante explora la possibilitat de treballar amb profunditat amb els efectes especials. "Abans de començar a gravar el film vaig anar a Dinamarca a treballar el concepte que tenia en ment, un fet que ha afavorit que la postproducció quedi tan realista", ha reblat. Amat Escalante retorna als seus inicis del documentalisme amb l'abordament de qüestions antropològiques. "Quan alguna cosa en la vida m'angoixa o em sembla injusta se m'activa el procés creatiu", ha explicat el director mexicà respecte a la temàtica del seu últim llargmetratge. El director, de pare mexicà i mare americana, va néixer a Barcelona tot i que aviat va traslladar-se a Mèxic. En 2001 va tornar a Catalunya per estudiar al Centre d'Estudis Cinematogràfics de Catalunya (CECC), va continuar la formació a l'Havana i després va tornar a Mèxic. "És emocionant per mi aquesta retrospectiva de la meva obra", ha remarcat Escalante. El director mexicà amb el seu cinema polèmic, pertorbador i profundament crític amb l'actual societat mexicana, dissecciona problemes socials amb una gran lucidesa, tot explorant diversos gèneres. "No he trobat massa problemes entre els mexicans perquè la violència estigui a l'ordre del dia. L'única vegada que he patit amenaces fou quan vaig reproduir un vídeo de youtube on un exmilitar nord-americà entrenava als cadets de policia, més bé els torturava", ha explicat Amat Escalante. El diumenge 29 d'abril es projectarà 'Heli', relat hiperrealista que normalitza l'horror de la violència que envolta el narcotràfic a Mèxic, i durant el mes de maig els espectadors de la Filmoteca de Catalunya podran gaudir de l'esmentat 'Sangre', 'Los Bastardos' i el film col·lectiu 'Revolución'.

Summary: Amat Escalante: "Tornar al país que em va veure créixer és emocionant. Vaig marxar sense res i he tornat amb tot"


L'intern s'ha quedat a Brians 1 aquest matí tot i que els Serveis Penitenciaris no han rebut la resolució fins a les 10 hores ACN Barcelona.-La Secretaria de Mesures Penals, Reinserció i Atenció a la Víctima del Departament de Justícia ha remarcat que es va complir el termini previst en el reglament penitenciari per classificar Oriol Pujol en tercer grau, ja que l'article 103.2 apunta que el període d'observació perquè la junta de tractament decideixi la classificació inicial d'un intern és de 60 dies com a màxim, "i no d'un mínim de 60 dies", afegeix la secretaria. En aquest cas, el període va ser de 56 dies. La jutgessa va revocar el tercer grau de Pujol en considerar que el temps d'observació va ser insuficient com per valorar si la seva conducta havia canviat. Pujol s'ha quedat a Brians 1 aquest matí tot i que els Serveis Penitenciaris no han rebut la resolució judicial fins a les 10 hores, dues hores després de l'hora prevista per a les sortides laborals diàries. Tot i que inicialment estava intern a Brians 2, Pujol es quedarà a partir d'ara a Brians 1, on havia ingressat des que va començar el tercer grau.  L'any passat, la Secretaria va classificar en tercer grau 799 persones del total de 2.635 classificacions inicials que es van fer. A Catalunya, de les 8.484 persones que compleixen pena de presó, 1.640 ho fan en tercer grau. Representen un 26% del total d’interns classificats.

Summary: Justícia remarca que es va complir el termini previst en el reglament penitenciari per classificar Oriol Pujol


La presidenta del grup parlamentari de Ciutadans (Cs), Inés Arrimadas, ha afirmat que el vicepresident de la Generalitat, Oriol Junqueras, "alimenta el victimisme" quan diu que no veuria sorprenent que s'empresonessin consellers del Govern. Des de davant de la seu del partit a Cornellà de Llobregat, la cap de l'oposició ha replicat així el també conseller d'Economia, que aquest dimarts a la nit va preguntar de manera retòrica si, sorprendria que l'Estat prengués aquesta mesura. D'altra banda, Arrimadas ha anunciat que Cs ha llençat la pàgina web SomosMas.cat per donar suport a tots els ciutadans que se senten alhora catalans, espanyols i europeus.

Summary: Arrimadas afirma que Junqueras "alimenta el victimisme" quan diu que no veuria sorprenent que s'empresonessin consellers


L'atur registrat a les comarques gironines va tancar el maig amb 1.700 aturats menys fins als 33.411, una reducció del 4,84% respecte a l'abril. En comparació amb el mateix mes de l'any anterior la baixada va ser del 3,70%, segons les xifres publicades aquest dimarts pel ministeri de Treball, Migracions i Seguretat Social. Del total d'aturats a Girona, 14.696 són homes i 18.715 dones. El gruix de la reducció dels aturats a la demarcació és al sector serveis, amb un descens de 1.357 persones, seguit de la indústria (-137), l'agricultura (-109), la construcció (-65) i els que no tenien feina el mes anterior (-32). Pel que fa a la contractació, Girona va sumar 462 contractes al maig fins als 27.712, un 1,70% més que a l'abril.

Summary: L'atur a les comarques gironines baixa en 1.700 persones al maig i tanca el mes en 33.411


El vicepresident d'Òmnium, Marcel Mauri, ha respost al rei Felip IV que les seves apel·lacions al diàleg no tenen "cap credibilitat" des de l'1-O perquè va decidir "prendre partit" i ser "part del conflicte" contra la ciutadania de Catalunya. "Qualsevol cosa q digui el rei fins que no assumeixi que els poders de l'Estat són els causants de tant dolor i repressió a Catalunya farà impossible avançar en la resolució del conflicte", ha precisat en declaracions posteriors a l'ofrena a la tomba de Macià. Mauri també s'ha referit a la imatge que el líder de l'entitat, Jordi Cuixart, ha penjat aquesta nit a Twitter on se'l veu pintant una peça de ceràmica a la presó de Lledoners.   Mauri ha recordat la "connexió molt especial" que Cuixart té amb una part de la ciutadania catalana i reconeix que, quan es pot veure una imatge seva provoca "emoció" i ha reiterat en demanar el seu alliberament.  Alhora, ha reclamat de nou el dret a l'autodeterminació i la llibertat com a premisses per a la resolució d'un conflicte polític, que "només es resoldrà amb diàleg".

Summary: Òmnium respon al rei que no té "cap credibilitat" perquè és responsable del "dolor i la repressió" a Catalunya


L’expresident de la Diputació de València i exalcalde de Xàtiva (Costera) Alfonso Rus ha assenyalat a la sortida de la seva compareixença davant el magistrat que instrueix el ‘cas Imelsa’ que “tot és un muntatge” i ha denunciat que la seva detenció ha estat “radiada des de fa un any”. A preguntes dels mitjans i després de comparèixer davant el jutge dos dies després de la seva detenció, Alfonso Rus ha confiat en la justícia i ha manifestat la seva innocència, tot assenyalant que es trobava molt cansat i que algun dia explicarà els detalls del “muntatge” que denuncia. L’exdirigent del PP ha confirmat que s’ha negat a declarar davant el jutge perquè desconeix del que se l’acusa i ha explicat que es troba molt cansat perquè “estar des de dimarts al calabós és molt dur”. Rus ha insistit en diverses vegades que la seva detenció ha estat “radiada i televisada”, ha dit que “des de feia molt de temps em volien apartar del partit” i que ha estat “una posada en escena de meravella”.  “Confio en la justícia i si he fet alguna cosa malament jo no m’amago” ha assenyalat, tot assegurant que no es reconeix en les gravacions on apareix presumptament la seva veu contant bitllets provinents  d’un suposat entramat de comissions irregulars en contractes en administracions públiques. Sobre si aquestes comissions servien per finançar el PP, Alfonso Rus ha negat que s’ocupés de finançar el partit de manera irregular.  Després de la seva compareixença, el jutge que instrueix el cas Imelsa ha decretat llibertat provisional per a l’expresident de la Diputació de València que ha sortit aquest divendres a la mitjanit de comparèixer davant el enmig d’una gran expectació mediàtica, després de la seva detenció dimarts en el marc de l’Operació Taula.  El jutge ha rebutjar la petició de presó formulada pel fiscal perquè no hi ha risc de fuga ni de destrucció de proves. Amb tot, li ha imposat una fiança de dos milions d’euros per garantir la seva responsabilitat civil en el cas d’una eventual condemna.

Summary: L’expresident de la Diputació de València Alfonso Rus diu a la sortida dels jutjats que tot és un “muntatge”


La central nuclear Vandellòs ha iniciat el 24è cicle d'operació, segons han informat els seus responsables, després que s'hagi sincronitzat amb la xarxa elèctrica a les 2.47 h de la matinada d'aquest dilluns 23 de desembre, després de finalitzar els treballs corresponents a la 23ena recàrrega de combustible. Més d'un miler de treballadors procedents de prop de 60 empreses han participat en l'operació. El projecte ha suposat per a l'Associació Nuclear Ascó Vandellòs II (Anav) una inversió de gairebé 20 milions d'euros. El procés de recàrrega ha suposat substituir 64 dels elements combustibles que conformen el nucli del reactor. També s'ha aprofitat el període de desconnexió per fer manteniment i millores a la instal·lació. Segons Anav, en conjunt, s'han executat més de 9.000 ordres de treball i s'han implantat 35 modificacions de disseny, així com diverses substitucions de components, amb l'objectiu d'incrementar la fiabilitat de funcionament de la planta i mantenir-la plenament preparada per a afrontar una operació a llarg termini. Entre d'altres es destaca la renovació del sistema de maneig del combustible, la inspecció visual remota de la superfície de la tapa del vas i d'altres components del reactor, diferents activitats d'inspecció i neteja en els generadors de vapor, tant en la part que pertany al circuit primari com en la del secundari, i la instal·lació de nous equips de mesura en el sistema de filtrat i ventilació en la contenció. També s'ha aprofitat per canviar els dos reescalfadors separadors d'humitat amb l'objectiu que la planta guanyi en eficàcia i se'n pugui allargar la vida útil. Es tracta d'equips auxiliars de grans dimensions que formen part del circuit secundari de la central. Proporcionen vapor de la millor qualitat possible a les turbines de baixa pressió. La propera parada per recàrrega de les plantes operades per Anav tindrà lloc a la central nuclear d'Ascó l'abril del 2020, quan la unitat I de la central portarà a terme la 27ena recàrrega de combustible.

Summary: Vandellòs II inicia el 24è cicle d'operació


Manel ha llançat aquest dimarts el videoclip de ‘La serotonina’, el segon que realitza de l’àlbum ‘Jo competeixo’ (Warner, 2016) després del clip del seu single, ‘Sabotatge’. Rodat entre la selva peruana i Barcelona, ha estat dirigit per Mika Sornfelt i encarregat a la productora de Lima Señor Z. El vídeo conjuga referències estètiques a la chicha, lectura peruana de la cúmbia, els rituals xamànics andins i la sèrie B. D’altra banda, Manel ha anunciat avui dos nous concerts que s’afegeixen a la gira de presentació del disc, el primer al Teatre Tívoli de Barcelona l’11 d’octubre, i el segon a la sala Joy Eslava de Madrid el dia 14 del mateix mes.  El videoclip de 'La serotonina' estarà disponible a Youtube a partir de dimecres, segons ha informat el grup.

Summary: Manel estrena el videoclip de ‘La serotonina’ i anuncia noves dates a Barcelona i Madrid


El rector de la Universitat de Barcelona (UB), Joan Elias, ha replicat aquest dimarts a l'ANC que en lloc d'encerclar la seva universitat per la Diada, haurien d'escollir el Palau de la Generalitat. "Si volen encerclar la universitat ells sabran el que fan. Jo tinc la meva opinió que em reservo. Crec que s'estan equivocant cap a on disparen. El que haurien d'encerclar és el Palau de la Generalitat, que és el que ens finança malament", ha etzibat en declaracions a Ser Catalunya. També ha considerat "curiós" que la presidenta de l'ANC, Elisenda Paluzie, "dispari contra dues universitats" que tenen eleccions al rectorat en poc temps, en al·lusió a les declaracions que va fer Paluzie lamentant els rectorats unionistes de la UB i de la UAB. Elias ha assegurat que ell coneix persones independentistes i que no ho són, i ha remarcat que ell és "el rector de tothom, siguin independentistes, no independentistes, de drets o d'esquerres". "M'és igual", ha afegit. A més, ha subratllat que totes les universitats han seguit "la mateixa línia més o menys" pel que fa al procés, i ha considerat "curiós" que Paluzie només faci al·lusió a dues que tenen eleccions al rectorat en poc temps.

Summary: El rector de la UB replica a l'ANC que haurien d'encerclar la Generalitat pel mal finançament de les universitats


El cara a cara entre els candidats del PP i del PSOE a la presidència del govern espanyol, Mariano Rajoy, ha desembocat aquest dilluns a la nit en un creuament d'acusacions i retrets en el capítol de la corrupció, on el líder dels socialistes, Pedro Sánchez, ha acusat el president espanyol, Mariano Rajoy, de no ser un polític "decent" i aquest l'ha respost titllant-lo de "roí" i "miserable". Tots dos s'han acusat en multitud d'ocasions de "mentir" en les seves afirmacions sobre la salut de l'economia espanyola, les polítiques socials i les pensions, i malgrat que han coincidit en la seva ferma oposició al referèndum a Catalunya, han topat també sobre la reforma constitucional que defensa el líder del PSOE. Rajoy ha retret a Sánchez la seva indefinició en el tema català -"Vostè no diu res"- mentre que el líder del PSOE l'ha acusat d"immobilista" i li ha recordat que el nombre d'independentistes s'ha multiplicat en els últims 4 anys. En matèria econòmica i d'ocupació, Rajoy ha contraposat l'actual creixement econòmic i la reducció de l'atur a la situació del 2012, mentre que Sánchez li ha retret les retallades en drets dels treballadors i s'ha compromès a derogar la reforma laboral. En l'apartat social, les pensions, dependència, violència de gènere i Llei d'interrupció de l'embaràs han estat els principals punts de fricció. Els dos candidats han xocat en multitud d'ocasions en un cara a cara de dues hores on han obviat l'absència dels líders de les dues altres formacions  -C's i Podem- i on han abordat per capítols la situació econòmica, les polítiques socials, la corrupció, Catalunya i la política exterior. Han dedicat molt poc temps a la qüestió catalana perquè han dedicat bona part del bloc previst en aquest apartat a mantenir viu l'enfrontament sobre la corrupció.  Sánchez: "Vostè no és un polític decent"  El líder del PSOE –corbata vermella i vestit blau fosc- ha aprofitat els primers minuts del debat per retreure a Rajoy el seu sms a Bárcenas –"Luís, se fuerte"- així com el cas protagonitzat per Rodrigo Rato. Ha estat l'avís del que vindria després en el capítol de corrupció, on ha assegurat que des de la irrupció del cas Bárcenas, Rajoy hauria "d'haver dimitit" per haver enviat "missatge a un delinqüent polític", i on ha anat pujant el to per assegurar que si Rajoy "segueix essent president del govern el cost per a la nostra democràcia és enorme perquè el president ha de ser una persona decent, i vostè no ho és ". Rajoy respon acusant Sánchez de "roí" i "miserable" Rajoy -vestit fosc i corbata blava-, per la seva banda, li ha retret que no presentés una moció de censura en aquell moment i ha assegurat que ell "és un polític honrat" amb una llarga trajectòria "i mai m'ha citat ningú a cap jutjat i ningú m'ha acusat d'apropiar-me de res". "No em dedico a la política per diners", ha dit Rajoy, que ha assegurat que Sánchez "perdrà aquestes eleccions" i se'n podrà recuperar, "però no de l'afirmació ruïna, mesquina i miserable" que ha fet avui. L'intercanvi de retrets ha continuat fins que Rajoy ha assegurat directament que Sánchez és "roí" i "miserable". "A mi no m'ha cridat ningú al jutjat ni he fet res", ha hagut de defensar-se Rajoy davant les manifestacions de Rajoy que li ha recordat el cas de suposada corrupció que afecta el seu partit. El president espanyol ha tancat el bloc assegurant que és "un home honrat i net". Es retreuen el sou L'enfrontament ha derivat fins i tot en el sou que cobren l'un i l'altre. El líder del PSOE ha contraposat el seu sou de 88.000 euros anuals al de 240.000 que guanyava Rajoy quan era líder de l'oposició. "La diferència entre vostè i jo és abismal", ha dit Sánchez, mentre que Rajoy li ha recordat que guanya 78.000 euros com a president del govern, i per tant "menys" que Sánchez ara mateix. Units contra el sobiranisme però separats en la recepta Sánchez i Rajoy han expressat les seves coincidències en la necessitat de garantir la unitat nacional i la sobirania, i en la seva ferma oposició al referèndum, però han xocat en la proposta de reforma de la Constitució que promouen els socialistes i en la política "immobilista" –en paraules de Sánchez- del govern espanyol respecte a Catalunya. Segons el líder del PSOE, cal una reforma constitucional que "millori l'estat autonòmic". "La reforma constitucional no convencerà però sí que persuadirà la majoria dels catalans", ha afirmat Sánchez, que ha acusat Rajoy de no parlar amb Artur Mas "des de fa anys".  Rajoy: "Portar el Senat a Barcelona és una frivolitat" El candidat del PP, per la seva banda, s'ha oposat a reformar ara la Constitució perquè "en aquest moment veig posicions molt diferents sobre temes territorials" i "la prioritat bàsica per als pròxims quatre anys és l'atur, els serveis públics, la lluita contra el terrorisme i la defensa de la unitat nacional". També ha assegurat que la proposta de Sánchez de portar el Senat a Barcelona "és una frivolitat". "Digui que vol, del pacte fiscal què opina" ha preguntat Rajoy a Sánchez després de recordar-li que no hi ha consens per a una reforma de la Constitució. "Vostè no diu res", ha afirmat Rajoy, que ha reiterat que Espanya és "una gran nació" que té "un estat del benestar com no té ningú".  Rajoy esgrimeix gestió econòmica; Sánchez denuncia retallades en drets   El debat s'ha iniciat amb els candidats contraposant propostes d'Economia i Ocupació. Rajoy ha intervingut primer, esgrimint indicadors com la creació d'ocupació i els índexs de creixement, reivindicant que la seva gestió ha dut a la recuperació econòmica, evitant el rescat. El candidat popular ha dit que la seva intenció és continuar amb les reformes per crear dos milions de noves ocupacions al llarg de la pròxima legislatura per assolir els 20 milions d'ocupacions i garantir així les pensions i l'estat del benestar.   Per contra, Sánchez ha acusat  Rajoy de mentir i ha llençat el primer atac recordant el SMS a Bárcenas.  El candidat del PSOE ha denunciat una retallada i devaluació dels drets dels treballadors, i ha afegit que Rajoy "ha retallat en tot, excepte en la corrupció al seu partit". El socialista ha explicat que el govern espanyol sosté el seu creixement "gràcies als vents que bufen de fora" i ha assenyalat que "més que de miracle econòmic, hauria de parlar de misteri digne de ser investigat en Quart Mil·leni", afegit ara es paguen més impostos, hi ha un estat del benestar retallat i més deute "perquè a aquesta equació cal afegir l'ingredient de Bankia i Rodrigo Rato, el rescat financer que vostè nega".   Ha estat sobre aquest punt, el rescat, on els dos candidats han mantingut un enfrontament important. Rajoy ha dit que el PP va evitar el rescat l'any 2012 quan va arribar a la Moncloa, i ha negat que hagués hagut rescat, davant la insistència de Pedro Sánchez en preguntar si va haver un rescat financer. El socialista ha defensat que mostrant el Memoràndum d'enteniment entre la Troika i el govern d'Espanya.   Pensions, dependència i Llei d'interrupció de l'embaràs, punts de fricció al bloc social   En l'apartat social, el principal enfrontament entre tots dos ha estat en matèries com la dependència, la igualtat entre homes i dones, la llei d'interrupció voluntària de l'embaràs o la inversió en prevenció de la violència de gènere. Sánchez ha llegit una carta d'una dona de Valladolid que denuncia que la seva prestació de dependència ha passat de 381 euros a 31 euros al mes, "convertint la prestació en un almoina". Per contra, Rajoy ha defensat que en quatre anys hi ha 40.000 dependents més amb prestació i que ha reduït llistes d'espera a més de la meitat, augmentat la cobertura.  En aquest apartat, el popular també ha defensat que ha augmentat les pensions, mentre que el PSOE les va congelar.   Sánchez ha dit que Rajoy ha trencat el pacte per l'educació i s'ha compromès a revitalitzar la Llei de la Dependència.  Així mateix, l'ha acusat de retallar en una quarta part els pressupostos per violència de gènere. El principal punt de fricció entre tots dos ha arribat quan el socialista ha acusat Rajoy de "retallar el dret a decidir de les dones quan volen ser mares o no" i de "jugar amb al Llei d'interrupció voluntària de l'embaràs", davant la insistència i reiteració del candidat del PP en què li expliqués què significava això.

Summary: Sánchez acusa Rajoy de no ser "decent" i el candidat del PP el titlla de "miserable"


El president del Tribunal Superior de Justícia de Catalunya (TSJC), Jesús María Barrientos, ha ordenat que la policia espanyola retiri la seva vigilància del Palau de Justícia de Barcelona, seu del TSJC i de l'Audiència, al passeig Lluís Companys, després que el passat 6 d'octubre ho ordenés per preservar la integritat de l'edifici i el normal funcionament de la institució davant d'una possible DUI. D'aquesta manera, la seguretat de la instal·lació torna a estar en mans exclusives dels Mossos d'Esquadra, que durant les últimes setmanes l'havien compartit amb policies espanyols. En un escrit d'aquest dimecres, Barrientos ordena que aquest divendres es retirin els efectius de la policia espanyola desplegats, i que el 2 de desembre ja siguin els Mossos qui es facin càrrec en exclusiva de la seguretat. L'ordre va dirigida al cap superior de la policia espanyola a Catalunya i al comissari en cap dels Mossos, així com als caps de les unitats policials corresponents, a la Sala de Govern del TSJC i al Consell General del Poder Judicial. Amb un reconeixement al "compliment escrupolós" de la missió encarregada a la policia espanyola, Barrientos diu que les raons que van portar a adoptar aquelles mesures de seguretat han "perdut vigència", a causa del "nivell de contenció actual dels riscos d'alteració de la legalitat constitucional i d'afectació del servei públic". Això comporta "retornar a l'ordinarietat" i fer plenament efectiva la competència exclusiva dels Mossos en matèria de vigilància d'edificis judicials que "havien realitzat de manera eficaç". Fins ara, tots dos cossos s'han fet visibles a dins i fora de l'edifici. En la seva ordre del 6 d'octubre, Barrientos assegurava que "la decisió obeeix a la previsió d’extremar la seguretat de l’edifici i garantir el seu ple i normal funcionament davant la possibilitat que el Parlament de Catalunya decideixi" aplicar la Llei de Transitorietat, que preveu la substitució del TSJC pel Tribunal Suprem de Catalunya, així com l'elecció d'una nova cúpula judicial. "El president del TSJC entén que la coordinació d’ambdós cossos policials pot preservar de forma més eficaç la legalitat constitucional", assegura el comunicat. Per tant, des d'aquest dilluns i d’acord amb aquesta decisió, la vigilància del Palau de Justícia és compartida per ambdós cossos policials sota el "manament" de la policia espanyola. En un escrit de cinc pàgines, Barrientos recordava que la llei protegeix els jutges i magistrats que "es considerin inquietats o pertorbats en la seva independència" i els permet prendre les decisions oportunes per "assegurar l'acció de la justícia i restaurar l'ordre jurídic". Com que la Llei de Transitorietat "regula i desenvolupa un poder judicial que ignora la previsió constitucional" i "es constata la determinació" del Govern per fer l'aplicació efectiva d'aquesta llei suspesa pel Tribunal Constitucional, Barrientos creia que això "pertorba invariablement la integritat del TSJC i la independència dels magistrats que l'integren, inclòs el seu president, en la mesura en que porten a la seva desaparició i comprometen la funció jurisdiccional que exerceixen". El president del TSJC també recordava que la Llei de Forces i Cossos de Seguretat encarrega a la Guàrdia Civil i a la policia espanyola la vigilància i protecció dels edificis públics que ho requereixin i vetllar per la protecció i seguretat d'altes personalitats. Els Mossos tenen encarregada la seguretat del Palau de Justícia, però la mateixa llei no prohibeix la intervenció dels cossos estatals quan "ho estimin necessari les autoritats estatals competents" i insta els cossos policials a col·laborar, tot i que sempre prevaldrà el comandament d'un cos estatal per sobre d'un autonòmic. Per tot això, i per "preservar la integritat del poder judicial i el normal funcionament del TSJC, la independència de tots els magistrats que l'integren i l'ordinari compliment dels seus deures jurisdiccionals", ordenava al cap de la policia espanyola a Catalunya que "destaqui i desplegui dins del Palau de Justícia, així com a l'entorn i perímetre si fos necessari, els efectius de la policia nacional que s'estimin imprescindibles perquè preservin la seguretat de l'edifici, el normal funcionament del TSJC i l'ordinari compliment dels seus deures judicials per a tots els seus integrants". Aquesta feina s'ha de fer amb "col·laboració dels Mossos, però sota el comandament de qui dirigeixi la unitat de la policia espanyola desplegada", concretava Barrientos.

Summary: El president del TSJC retorna als Mossos l'exclusivitat de la seguretat del Palau de Justícia


L’excampió del món de motociclisme en la categoria de 500 c.c. Àlex Crivillé s’ha disculpat aquest dissabte després de la polèmica per justificar que els esportistes espanyols tributin fora de l’Estat. “El qui no ho fa és burro”, va assegurar Crivillé en una entrevista a Catalunya Ràdio, tot recordant que la majoria dels esportistes del món del motor viuen a Andorra, Londres, Suïssa o Mònaco, uns països amb fiscalitats més beneficioses que l’espanyola per a les grans fortunes. “Vull disculpar-me per la forma en què em vaig expressar ahir. Si hi ha algun burro, aquest soc jo per explicar-me malament”, ha afirmat Crivillé a través del seu compte de Twitter. L’excampió de 500 c.c ha volgut precisar en el mateix tuit que ell paga els impostos a l’Estat. “Jo tributo a Espanya!”, ha exclamat Crivillé. El mateix portaveu del govern espanyol, Íñigo Méndez de Vigo, va criticar ahir l’exmotociclista per les seves declaracions i li va recordar que pagar impostos és "un deure cívic". “Pagar impostos és contribuir a que el teu país tingui uns grans serveis públics, pensions, i a fer realitat la millora de la vida de les persones”, va reflexionar en veu alta Méndez de Vigo. Cal recordar que Àlex Crivillé apareixia als anomenats 'papers de Panamà', una filtració que posava al descobert el nom de milers de persones d'arreu del món amb empreses en paradisos fiscals. En el moment de fer-se pública aquesta informació Crivillé va admetre el fet i va dir que ja havia regularitzat la seva situació.

Summary: Crivillé es disculpa: “Si hi ha algun burro, soc jo per explicar-me malament”


El Quartet Casals porta la integral dels quartets de Beethoven, "el cim de la música de cambra", a L'Auditori de Barcelona els propers 25, 27, 29 i 30 de maig. D'aquesta manera, el conjunt format pels violins de Vera Martínez Mehner i Abel Tomàs Realp, la viola de Jonathan Brown i  el violoncel d'Arnau Tomàs Realp celebra el seu vintè aniversari davant del públic barceloní, un fet que, han coincidit els integrants del grup en roda de premsa, és "emotiu" però suposa una font de "nervis i pressió" afegida. El prestigiós quartet busca continuar amb un recorregut que ja van iniciar amb dos recitals la tardor passada i posarà fi així a la temporada de cambra de la sala de la capital catalana. "Tocar la integral és un repte força únic. És especial pel públic poder viure l'evolució del compositor des dels primers quartets fins als últims", ha explicat  Brown.

Summary: El Quartet Casals completa la integral de Beethoven amb quatre concerts a L'Auditori


Els turistes podran començar arribar a l'Estat espanyol partir del 22 de juny amb el final de l'estat d'alarma i el retorn de les competències a les comunitats autònomes, segons han indicat fonts del Ministeri d'Indústria. Si bé inicialment el president espanyol, Pedro Sánchez, va dir que Espanya obriria fronteres l'1 de juliol, des del seu govern admeten ara que amb el final de l'estat d'alarma i la fi de la co-governança, ja hi haurà una "obertura gradual" i que "turistes procedents de territoris en la mateixa situació epidemiològica" podran començar a arribar. Itàlia ha obert les fronteres aquest 3 de juny, i Alemanya permetrà els viatges dels seus ciutadans a la resta de la UE-tot i que no encara a Espanya- des del dia 15. Fonts del ministeri d'Exteriors també han indicat que l'ordre de quarantena per als turistes s'esgota amb l'estat d'alarma, ja que quan es va aprovar es va marcar que estaria vigent mentre durés aquesta circumstància.  Des del ministeri d'Interior recorden però que no hi ha data prevista per l'aixecament dels controls terrestres a fronteres com la de la Jonquera, i que aquest tipus d'operacions es poden mantenir més enllà de l'estat d'alarma.

Summary: El govern espanyol diu ara que els turistes poden començar a arribar a partir del 22 de juny